Frykter deepfakes: NRK-kontorer våger ikke lenger vise lesernes bilder
Etter at NRK Sørlandet ble lurt, har to NRK-kontorer valgt å slutte helt med å vise lesernes bilder. – Et nederlag, sier VG-redaktør Gard Steiro. Kvaliteten på KI-genererte falske bilder blir stadig høyere, og terskelen for å lage dem blir lavere for hver uke som går. Alt som trengs er noen få ord om hva man ønsker avbildet.  Et reklamebyrå benyttet seg av metoden for å teste NRKs beredskap og rutiner under det voldsomme snøfallet på Sørlandet i januar. Resultatet ble at rikskringkasteren presenterte et helt falskt foto som ekte. Seernes bilder er viktige i de regionale NRK-sendingene. Ivrige amatørfotografer får gjerne vist frem bilder fra både lokalt dagligliv og dagens vær til slutt i sendingen. Etter lureriet har NRK Sørlandet sluttet å vise slike bilder. Fra 15. mars bestemte også NRK Østlandet seg for ikke lenger å vise dem. Journalisten.no omtalte saken først. Under et seminar på Stortinget om problemene kunstig intelligens (KI) skaper for demokratiet, omtalte VGs sjefredaktør Gard Steiro beslutningen som en fallitterklæring. Overfor Aftenposten påpeker han at det er viktig å formidle lesernes bilder. – Ved å slutte med å viderebringe bilder fra leserne signaliserer vi at vi ikke klarer å verifisere om bildene er ekte eller ikke. Det mener jeg er et nederlag. Bilder og video fra publikum har alltid vært en del av norsk journalistikk. Vår jobb er nettopp å verifisere bilder, sier Steiro. – Kan miste mye Sjefredaktøren vedgår at det ikke er en enkel oppgave å sikre at alle bilder er ekte. Det finnes pr. i dag ikke pålitelige verktøy som automatisk kan avsløre falske bilder. – Enn så lenge har vi bildesjefer og fotografer til å gjøre dette. Om norske lokalaviser skulle gjort det samme som NRK, ville man mistet mye gjengivelse av dagliglivet i pressen, tror Steiro. Under Stortingets seminar påpekte UiO-professor Petter Bae Brandtzæg at det innen to år ventes at 90 prosent av alt innhold på nettet vil være generert av KI. – Internett vil på mange måter bli en søppelplass. De redaktørstyrte mediene vil da få en mye større betydning. Derfor må vi satse på dem, sa han. Kan helt forsvinne Etikkredaktør Per Arne Kalbakk i NRK forteller at redaktørene har diskutert saken, og at det nå er opp til den enkelte redaktør i NRK å avgjøre om leserbilder skal vises. – Det er klart det er synd hvis vi mister lesernes værbilder, men det må være opp til den enkelte redaksjon og redaktør å vurdere om de har ressurser til å sjekke dem, sier Kalbakk.  Foreløpig har NRK-kontorene ikke blokkert alle seerbilder, bare bildene som vises uten kommentar til slutt i sendingene. Spørsmålet er hvordan det vil gå med resten av seerbildene dersom utviklingen fortsetter. – Det er absolutt en potensiell fare for at vi helt kan miste seernes bilder. Det vil være dumt, for folk flests blikk og bilder fra hele landet er en del av den virkeligheten vi skal speile. Mitt håp er at det ikke går slik, men det avhenger av at vi klarer å jobbe godt nok med rutiner og verktøy for verifisering. – Burde dere ikke skjønt at det var noe som ikke stemte med bildet av kvinnen i bikini i snøen? – Det er lett å si i ettertid. Men folk finner på mye når de vil at bildene deres skal bli spredt, sier Kalbakk. Aftenposten fortsetter Aftenposten vil fortsette å be om tips og bilder fra leserne, forteller utviklingssjef Jostein Ihlebæk. – Det er viktig for oss med et bredt tilfang av kilder og bilder, selv om ny teknologi gjør at vi må skjerpe rutiner og bevisstheten rundt verifisering ytterligere. Vi ser at dette fagområdet blir enda viktigere i årene som kommer, påpeker Ihlebæk.
To NRK-kontorer har sluttet å vise leserbilder etter at de ble lurt med et falskt bilde.  VGs sjefredaktør Gard Steiro kaller avgjørelsen et nederlag, og påpeker viktigheten av å formidle lesernes bilder. NRKs etikkredaktør Per Arne Kalbakk sier at det er opp til hver enkelt redaktør om de vil vise leserbilder. 